
Božie Kráľovstvo čaká na to, že bude hľadané
=============================
"Nebeské kráľovstvo sa podobá pokladu ukrytému v poli. Keď ho človek nájde, skryje ho a od radosti z neho ide, predá všetko, čo má, a pole kúpi. Nebeské kráľovstvo sa podobá aj kupcovi, ktorý hľadá vzácne perly. Keď nájde veľmi cennú perlu, ide, predá všetko, čo má, a kúpi ju. A zasa nebeské kráľovstvo sa podobá sieti, ktorú spustia do mora a ona zachytáva všetky druhy. Keď je plná, vytiahnu ju na breh, posadajú si, dobré vyberú do nádob a zlé vyhodia von. Tak bude aj na konci sveta: vyjdú anjeli, oddelia zlých od spravodlivých a hodia ich do ohnivej pece. Tam bude plač a škrípanie zubami." (Mt 13, 44-50)
Božie Kráľovstvo túži byť hľadané. Slovo nájsť, heurisko, je v Písme vždy použité na označenie výsledku hľadania niečoho. Muž tuší, že niekde tu je poklad - a ako výsledok hľadania ho nájde. Aj ten druhý hľadá pekné perly a obchoduje s nimi - keby nehľadal, nenájde tú mimoriadne vzácnu a hodnotnú perlu. Ježiš hovorí: "Proste a dostanete! Hľadajte a nájdete! Klopte a otvoria vám! Lebo každý, kto prosí, dostane, a kto hľadá, nájde, a kto klope, tomu otvoria" (Mt 7, 7-8). Ak je človek spokojný sám so sebou a so svetským životom, k čomu by mu bolo Božie Kráľovstvo? "Každý, kto pácha hriech, je otrok" (Jn 8, 34) a jemu sa otrokom byť páči. "Im, neveriacim, boh tohoto veku zaslepil mysle, aby im nezažiarilo svetlo evanjelia o Kristovej sláve, ktorý je obrazom Boha. Ich koniec je záhuba, ich bohom je brucho a hanba je slávou tých, čo zmýšľajú pozemsky" (2Kor 4, 4; Flp 3, 19). Ale kto je nespokojný, kto chce viac a cíti, že existuje, musí existovať niečo viac, niečo lepšie ako tento svet, ten hľadá. Klope. Pátra. Prosí. Študuje a báda. Preto Ježiš hovorí nie otvorene, ale v podobenstvách. Kto je otrok, vypočuje si ich, ale mávne rukou a vráti sa do svojho otroctva. Ale kto túži a hľadá, ten urobí to isté, čo učeníci: "pristúpili... a vraveli mu: "Vysvetli nám podobenstvo... "" (Mt 13, 36). Prichádzajú, pýtajú sa, počúvajú, nasledujú Krista, lebo už túžia, už ich Otec, Jeho Krása a Veľkosť, ktorú tušia, priťahuje ku Kristovi! Božie Kráľovstvo k nám nepríde zadarmo ako na podnose, ani nám nebude a ani nemôže byť vnútené. Musíme po ňom smädiť a dychtiť, hľadať ho, aktívne hľadať. Ako hovorí Pán: "Budete ma hľadať a nájdete ma; ak ma budete hľadať celým svojím srdcom, dám sa vám nájsť " (Jer 29, 13-14). 
Čo ale Božie Kráľovstvo je? Nie je to miesto, dokonca ani nejaké časové trvanie: "Vo všeobecnosti je vážnou chybou prekladať frázu „kráľovstvo Božie“ ako odkaz na určitú oblasť, v ktorej vládne Boh. Význam tejto frázy v NZ nezahŕňa konkrétne miesto alebo špeciálne časové obdobie, ale skutočnosť vládnutia. Výraz ako „vstúpiť do Božieho kráľovstva“ teda neodkazuje na „ísť do neba“, ale mal by sa chápať ako „prijatie Božej vlády“ alebo „prijatie Boha, aby vládol“." (Louw-Nida). Je to vláda Nebies, čiže Boha. Uskutočňuje sa na každom človeku, ktorý sa rozhodne žiť len a jedine podľa Božej Vôle, podľa Evanjelia, ako hovorí Ježiš, že "nie každý, kto mi hovorí: “Pane, Pane,” vojde do nebeského kráľovstva, ale iba ten, kto plní vôľu môjho Otca, ktorý je na nebesiach" (Mt 7, 21). Preto je prvotinou Kráľovstva na zemi Cirkev, lebo je ľudom, ktorý sa zhromaždil, aby túto Vôľu žil a vytvoril tak na zemi spoločenstvo, kde Boh skutočne vládne a Jeho vôľa je zákonom. Božie Kráľovstvo a Nebo sú dve odlišné veci a platí, že Nebo je odmena od Boha pre tých, ktorí Božie Kráľovstvo žijú na zemi a patria doň, lebo "vytrvalosťou v dobrých skutkoch hľadajú slávu, česť a nesmrteľnosť" (Rim 2, 7) - rovnako, ako Peklo je odmenou od diabla pre tých, ktorí sa na zemi rozhodli patriť do jeho svetského kráľovstva. 
Nebo by bolo dostatočným dôvodom žiť na zemi Božie Kráľovstvo, ale ako vraví Ježiš, ono samo je pokladom a perlou nesmiernej ceny! Prečo? Pretože je prvotinou Neba na zemi! Veď Nebo je miesto, kde sa Božia vôľa uskutočňuje a žije úplne a bez najmenšej prekážky (Youcat 52) a teda Kráľovstvo, kde táto istá vôľa je žitá už na zemi, je krásne a nádherné samo osebe, už teraz. Preto ten, kto ho nájde, "od radosti z neho ide, predá všetko, čo má" (Mt 13 44), nie z donútenia, ale plný radosti "stratí svoj život pre Krista a pre evanjelium" (porov. Mk 8, 35), aby získal ten nový život, omnoho lepší, omnoho šťastnejší - a s istotou ešte väčšej blaženosti, samého Neba! Božie Kráľovstvo je hodné všetkého čo máme - a presne toľko, všetko čo máme, nás bude aj stáť. Taká je jeho cena, pretože žiť v ňom znamená nič menej, než byť "novým stvorením. Staré sa pominulo a nastalo nové" (2Kor 5, 17). 
Žiť v Božom Kráľovstve, čiže Božiu vôľu - čo to znamená konkrétne? Len si pripomeňme, že to znamená najprv tri postoje, ktoré sú reakciou na uverenie Evanjeliu a na prijatie Ducha Svätého, ktoré nás oslobodzujú k takémuto životu podľa slov Písma, že "zo svojho márneho spôsobu života, zdedeného po otcoch, boli ste vykúpení … drahou krvou Krista" (1Pt 1, 18-19). To sú oni: bezžiadostivosť apatheie, bezstarostnosť atharaxie, uvoľnenosť hesychie. Výsledkom je život oslobodený k dokonalosti - "Vy teda buďte dokonalí, ako je dokonalý váš nebeský Otec" (Mt 5, 48) - a z nej pramení blaženosť na spôsob Boha, ktorý je "nekonečne dokonalý a sám v sebe blažený" (KKC 1). Tato dokonalosť dosahuje plnosť a jej blaženosť maximum, keď sa zdieľa v láske - skutočnej láske, ktorá pomáha druhému k rovnakej dokonalosti. Učíme sa tak trom umeniam Božieho Života: Odpustenie, kedy prijímame druhého bez nárokov a očakávaní takého, aký je a dovoľujeme mu byť taký, aký je. Milosrdenstvo, keď ho takéhoto verne a oddane milujeme, sme mu oporou, inšpiráciou, povzbudením a dodávaním odvahy a pozvaním, volaním k dokonalosťou, na cestu spolu s nami. A toto sa završuje v tom treťom, a tým je jednota a zdieľanie v spoločenstve na obraz samej Trojice a Trojičného Života Boha. Tak napĺňame druhý Kristov príkaz: "Buďte milosrdní, ako je milosrdný váš Otec" (Lk 6, 36) a ovocie tejto milosrdnej lásky, "aby všetci boli jedno, ako ty, Otče, vo mne a ja v tebe, aby aj oni boli v nás jedno" (Jn 17, 21).
A toto je Božie Kráľovstvo: Dokonalosť umožnená slobodou apatheie, atharaxie a hesychie. A láska uskutočnená v zdieľaní tejto dokonalosti, v prijímaní druhého v postoji odpustenia, vo vernej oddanosti a službe milosrdenstva, v zdieľaní a jednote spoločenstva. To všetko v skutkoch, navonok, čím vydávame martyrio, svedectvo. Takto žiť znamená doň patriť. A patriť doň znamená mať nádej Neba, zavŕšenia časného života v Kráľovstve Večným Životom Boha v Nebi. 
Toto je súčasne aj kritériom Kráľovstva a života v Nebi, kde Kráľovstvo dosahuje plnosť a zavŕšenie. Podobenstvá o poklade a perle hovoria o nás, že na to, aby sme boli súčasťou Kráľovstva, musíme to naozaj chcieť, musíme po tom túžiť, vynaložiť námahu na jeho hľadanie a potom zaplatiť cenu za to, byť jeho súčasťou. Tretie, o sieti, hovorí, že (podobne ako v podobenstve o kúkoli), Božie Kráľovstvo na zemi zachytáva (doslova zhromažďuje - je tam použité rovnaké slovo ako v slove synagóga, zhromaždenie veriacich, synonymom je slovo ekklesia, cirkev, ktoré tiež znamená zhromaždenie) všetkých, ktorí ho hľadajú a túžia po ňom, - ale na konci do Večného Života v Nebi "postúpia" iba tí, ktorí zodpovedajú týmto kritériám Kráľovstva a už takto žijú - podľa príslovia "Chcieť je pekná vec, ale môcť ešte lepšia." Na život v Nebi potrebujeme oboje. Aj chcieť, aj môcť. Tak, ako to hovorí o členoch Katolíckej Cirkvi, Kráľovstva Božieho na zemi, aj Katechizmus, že "nespasí sa, hoci je začlenený do Cirkvi, kto nezotrvá v láske, lebo zostáva síce v lone Cirkvi ,telom', ale nie ,srdcom'" (KKC 837). Z našej strany teda musí byť túžba a hľadanie, z Božej strany zase sa vyžaduje, aby sme sa skutočne štandardom Kráľovstva prispôsobili a mohli tak byť "uznaní za hodných [kataxiou] tamtoho veku a zmŕtvychvstania" (Lk 20, 35). Preto Boh "súdi bez nadŕžania osobám, každého podľa jeho skutkov" (1 Pt 1, 17) - skutok, gr. ergon, dielo, to, na čom tu, na zemi, pracujeme, do čoho investujeme svoj čas, svoju námahu, svoje zdroje, áno, aj svoje peniaze, pretože nám na tom záleží, pretože je to naša priorita. Syn Kráľovstva sa od kúkoľa odlišuje práve tým, že investuje do Božieho Kráľovstva a do dokonalého života v ňom, lebo v ňom našiel svoj poklad, svoju perlu nesmiernej ceny: "Nezhromažďujte si poklady na zemi, kde ich moľ a hrdza ničia a kde sa zlodeji dobýjajú a kradnú.  V nebi si zhromažďujte poklady; tam ich neničí ani moľ, ani hrdza a tam sa zlodeji nedobýjajú a nekradnú.  Lebo kde je tvoj poklad, tam bude aj tvoje srdce" (Mt 6, 19-21). Syn sveta a Zlého naopak investuje do diablovho Kráľovstva a do tohto sveta, lebo ten si vybral za svoj domov a svoj poklad, nie Nebeské Kráľovstvo - aj keď sa pritom možno modlí a chodí do kostola. Preto ho čaká "plač a škrípanie zubami", keď všetko toto jeho dielo nakoniec zhorí a zanikne a všetko, čo miloval, mu zhorkne a stratí sa ako prach vo vetre časnosti.

LITURGICKÝ PROGRAM
	
	Čičava
	Komárany
	Merník

	Po
31.7.
	Svätý a spravodlivý Eudokim

	
	
	18.00 +Stanislav (r.Lipkošová) + panychýda
	

	Ut
1.8.
	Vynesenie úctyhodného a životodarného Kríža; Siedmi svätí makabejskí mučeníci, ich matka Solomona a starec Eleazar

	
	16.30 spoveď
18.00 +Mária (r.Mareková) + panychýda
	
	

	St
2.8.
	Prenesenie pozostatkov svätého prvomučeníka a archidiakona Štefana

	
	
	
	17.00 spoveď
18.00 liturgia

	Št 
3.8.
	Prepodobní otcovia Izák, Dalmat a Faust

	Pi
4.8. 
	Siedmi svätí mladíci z Efezu

	So
5.8.
	Svätý mučeník Eusignios

	
	
	18.00 za nedeľu
*ZBP Jozef (r.Tömöryová) (o.kaplán z mesta) 
	18.00 za nedeľu (o.Miroslav)

	Ne
6.8.
	Premenenie nášho Pána, Boha a Spasiteľa Ježiša Krista
Desiata nedeľa po Päťdesiatnici 
	Zbierka: Katechizácia a katolícke školy

	
	8.00 o. Štefan Vansač 
	
	

	Po
7.8.
	Prepodobný mučeník Domécius

	Ut
8.8.
	Svätý vyznávač Emilián, kyzický biskup

	St
9.8.
	Svätý apoštol Matej

	Št 
10.8.
	Svätý mučeník a archidiakon Vavrinec

	Pi
11.8. 
	Svätý mučeník Euplos

	So
12.8.
	Svätí mučeníci Fótios a Anikét

	
	
	
	18.00 za nedeľu
(o.Miroslav)

	Ne
13.8.
	Jedenásta nedeľa po Päťdesiatnici 
Zakončenie sviatku Premenenia Pána
	

	
	10.00 (o.kaplán z mesta)
	7.30 *Tomáš, Mária, Marián (r.Tiňová, Nábožná) o. Michal Fedin
	

	Po
14.8.
	Prenesenie úctyhodných pozostatkov nášho prepodobného otca Teodóza, pečerského igumena; predprazdenstvo Zosnutia Presvätej Bohorodičky

	Ut
15.8.
	Zosnutie Presvätej Bohorodičky
	Prikázaný sviatok
Myrovanie
Svätenie bylín

	
	17.30 *Matúš Vilenik
	19.00 *ZBP vnúčatá z rodiny Bodnárovej
	16.00 *za farnosť

	St
16.8.
	Prenesenie rukou neutvoreného obrazu nášho Pána, Boha a Spasiteľa Ježiša Krista

	
	18.00 +Martin Bančanský
	
	

	Št 
17.8.
	Svätý mučeník Myrón

	
	8.00
	
	

	Pi
18.8. 
	Svätí mučeníci Flórus a Laurus

	
	18.00
	
	

	So
19.8.
	Svätý mučeník Andrej Stratopedarcha a spoločníci

	Ne
20.8.
	Dvanásta nedeľa po Päťdesiatnici 
Svätý prorok Samuel
	Odpust v Ľutine
Zbierka na opravu chrámu v Čičavve

	
	9.15 *Andrej (r.Ragančíková) 80r.
	7.30 *za farnosť
	11.00


Úmysel modlitby: za mier na Ukrajine a vo svete.	
Sviatosť manželstva chcú prijať: Viktor Nemčík, gréckokatolík z Čičavy a Zuzana Molnárová, rímskokatolíčka z Čičavy. Ohlasujú sa 30.7. prvýkrát, 6.8. druhýkrát a 13.8. tretíkrát.

Od 3.8. do 14.8. čerpám dovolenku. Nevyhnutné záležitosti zastupuje o. Miroslav Janočko a otcovia z farnosti Vranov – mesto.

